
Sterigmatocisztin tisztítása új, költséghatékony elválasztástechnikai módszerrel

Kulcsszavak: Mikotoxin, Aspergillus creber, folyadék-folyadék kromatográfia, CPC, rizs
A sterigmatocisztin egy poliketid mikotoxin, melyet az Aspergillus nemzetségbe tartozó fonalas gombák termelnek. A nemzetségnek tagjai széleskörben ismertek kozmopolita elterjedésük miatt, valamint élelmiszeripari, biotechnológiai hasznosíthatóságuk révén. Az általuk termelt mikotoxinok azonban jelentős élelmiszerbiztonsági és egészségügyi kockázatot is jelentenek. Ezen kockázatok felméréséhez, továbbá a kimutatásukhoz jelentős mennyiségű és nagy tisztaságú vegyületekre van szükség, melyet főként a gombatenyészetek fermentumából érdemes kinyerni.
Kutatásaink során egy olyan új, folyadék-folyadék kromatográfiás alapú módszeregyüttes kidolgozását valósítottuk meg, mely segítségével lehetőség nyílik a sterigmatocisztin nagy mennyiségű, tiszta formában történő előállítására. Az eddig ismert sterigmatocisztin termelők közül az A. creber fajok képviselői szintetizálják legnagyobb mennyiségben ezt a mikotoxint, ezért a termeltetést egy ebbe a fajba tartozó törzzsel végeztük szilárd fázisú fermentációval. A vegyület kimutatásához HPLC-UV módszert fejlesztettünk, melyet eredményesen alkalmaztunk az extrakciók optimalizálásához, az oldószerrendszerek tesztelésének folyamatában csakúgy, mint a folyadék-folyadék kromatográfiás frakcionálás nyomon követéséhez. A kifejlesztett többlépéses tisztítási eljárás két oldószeres extrakcióval indul, melyet két folyadék-folyadék kromatográfiás elválasztás követ. A kiindulási nyers extraktumban a vegyület területszázalékos aránya a HPLC-UV mérések alapján 1% alatti volt, míg a végső tisztított frakciók 60% feletti feldúsulást mutattak. A vegyületek azonosítását és tisztaság-ellenőrzését a tisztítási folyamatot követően HPLC-MS mérésekkel is ellenőriztük. A fejlesztett módszer előnye, hogy a célvegyület elválasztása gyorsabban, és a folyadék állófázisnak köszönhetően költséghatékonyabban megvalósítható a szilárd fázisú módszerekhez képest.



